Auðar - og helgiganga í Dölum í minningu Auðar djúpúðgu Fyrsta helgiganga í minningu Auðar djúpúðgu verður farin laugardaginn 22. júní í Dölum , þar sem hún nam land fyrir rúmum 1100 árum . Auður djúpúðga Ketilsdóttir var eina konan í hópi landnámsfólks sem fór fyrir eigin leiðangri til Íslands og ein fárra þeirra sem Landnámabók segir að hafi verið kristinnar trúar . Gangan hefst með helgistund við Krosshólaborg í Dölum klukkan 14.00 . Göngufólki er ráðlagt að safnast þar saman og koma bílum sínum og farartækjum þar fyrir . Landnáma segir að Auður hafi reist krossa við Krosshóla og haft þar bænahald sitt . Sagt verður frá heilögum Kólumkilla sem telja má víst að hafi verið helsti dýrlingur kristinna landnámsmanna , sem komu hingað frá Bretlandseyjum . Gangan er farin um sólstöður , sem gegndu stóru hlutverki í siðvenjum og trú Kelta . Frá Krosshólum verður gengið að Auðartóftum , þar sem verður stutt helgistund og þaðan svo gengið að Hvammskirkju , þar sem verður helgistund með kærleiksmáltíð . Þá verður boðið í kirkjukaffi og göngufólki síðan ekið aftur að Krosshólaborg . Gert er ráð fyrir að dagskráin öll taki þrjá til fjóra tíma og við það miðað að gangan sé fjölskylduvæn , að ungir og aldnir ( 8 - 80 ára ) geti tekið þátt í henni . Sr . Anna Eiríksdóttir , sóknarprestur , og sr. Gunnþór Ingason , prestur á sviði þjóðmenningar , munu stýra helgistundunum , en þar verða lesnir textar úr íslenskum fornbókmenntum og farið með forn keltneskt trúarefni . Gangan er farin á vegum starfshóps Þjóðkirkjunnar um helgistaði á föruleiðum og menningar - og ferðamálanefndar Dalabyggðar . Nánari upplýsingar veitir Jón Egill Jóhannsson , formaður sóknarnefndar í Hvammssókn og Anna Eiríksdóttir sóknarprestur .